Muonamiehen mökki: Uimaranta
Muonamiehenmökki sijaitsee keskellä viljavia peltoja ja metsän reunassa. Vettä ei mökille näy, mitä nyt lätäköitä siellä täällä, näin sadekesänä. Joki kyllä halkoo kylän ja koskikin kuohuu. Järvikin löytyy kylästä, mutta korkean kallion ja metsän takana, viiden minuutin automatkan päässä.
Järvi on upea ja kirkasvetinen, hiekkapohjainen ja hitaasti syvenevä. Erittäin sopiva myös lapsille. Siellä on yleinen uimaranta, jossa mekin käymme. Parasta on mennä sinne iltauinnille, jolloin kaikki muut ovat jo poistuneet rannalta. Rannalla on myös sauna, jossa silloin saa saunoa ihan rauhassa.